den nemeiske løve
Den nemeiske løve er i græsk mytologi en mægtig, usårlig løve, der hærgede egnen omkring Nemea. Som sit første af tolv arbejder for kong Eurystheus fik Herakles pålagt at uskadeliggøre dyret. Efter et par forgæves forsøg på at dræbe løven med kølleslag kvalte han den med egne hænder. På billedfremstillinger ses Herakles ofte med løveskindet som en slags hætte eller skulderkappe.